KINNITATUD

õhuväe ülema 16.05.2024
käskkirjaga nr 875

RÄNDAUHINNA ÕHUVÄE AASTA MEESKOND KIRJELDUS JA ANDMISE KORD 

1	Üldsätted

1.1	Kehtestatakse rändauhinna Õhuväe Aasta Meeskond (edaspidi auhind) kirjeldus ja kasutamise kord.

1.2	Arvestuse auhinna andmise, väljastamise ja äravõtmise üle korraldab õhuväe ülem (edaspidi ÕV ülem).

2	Auhinna kirjeldus ja tekkelugu

2.1	Auhinnaks on Suurbritannia ja Põhja-Iiri Ühendkuningriigi klubi The Air Squadron (Õhueskadrill) poolt 2015. aasta suvisel visiidil kingitud lendava lõvi pronksskulptuur. Kingituse eesmärk oli tunnustada Eesti õhuväge viimase 20 aasta muljetavaldavate saavutuste eest. Mütoloogiliselt tähendab lendav lõvi meisterlikkust nii maal kui taevas, sidudes selle samaaegselt koos tugevuse ja tarkusega.

2.2	Õhueskadrill on asutatud 1966. aastal Air Commodore Sir Peter Beckford Rutgers Vanneck poolt, kes oli kuningliku mereväe ohvitser ja hävituslennuki piloot. Klubi ühendab endas Suurbritannia ja Põhja-Iiri Ühendkuningriigi endiseid kõrgemaid ohvitsere, härrasmehi ja sõpru kelle kireks on lendamine kergetel lennukite.

3	Auhinna andmine

3.1	Auhinnaga autasustatakse meeskondlikku tegevust või saavutust, mis on täide viidud või pikemaajalist tegevust, mis on läbinud olulise etapi õhuväe aastapäevaks ja olnud seega eriti silmapaistev.

3.2	Õhuväe aasta meeskonna kandidaadiks esitatakse:

3.2.1	projektimeeskond;
3.2.2	õhuväe allüksus;
3.2.3	meeskondlik tegevus, mis loob õhuväele head avalikku kuvandit;
3.2.4	igasugune meeskondlik algatus või koostöö, mis tugevdab ühtekuuluvustunnet.

3.3	Auhinna andmise ettepaneku tegemise õigus on kõigil õhuväelastel ja Õhuväe Aasta Meeskonna nõukogul (edaspidi nõukogu). 

3.4	Auhinna andmise esildis (lisa 1) tuleb esitada nõukogule esimehele vähemalt üks (1) kuu enne selle üleandmise päeva. Esildis peab sisaldama aasta sündmuse nimetust, meeskonna-, meeskonnaliikmete- ja struktuurüksuse nime(-sid) ning punktis 3.2 toodud kandidaadi/tegevuse kirjeldust ja selle positiivset mõju väeliigile. Esildis soovitusliku pikkusega üks (1) lehekülg kooskõlastatakse enne nõukogule esitamist oma vahetu ülemaga. 

3.5	Auhinna andmise otsustab nõukogu ja kinnitab ÕV ülem. Nõukogu esimees on õhuväe staabiülem ja ning liikmed on õhuväeveebel, õhukaitsedivisjoni ülem, õhukaitsedivisjoni veebel, õhuseiredivisjoni ülem, õhuseiredivisjoni veebel, lennubaasi ülem, lennubaasi veebel ja kaitselennunduse järelvalveteenistuse ülem.

3.6	Nõukogu liige, kes on esitatud auhinna kandidaadiks, selle andmise otsustamisel ei osale. 

3.7	Auhind antakse üle ÕV aastapäevale pühendatud pidulikul rivistusel või ÕV ülema poolt määratud ajal üheks aastaks.

4	Auhinna tunnistus

4.1	Tunnistusele kantakse meeskonna andmed, tegevuse/saavutuse nimetus ja andmise kuupäev. 

4.2	Tunnistusele kirjutab alla ÕV ülem või nõukogu esimees.

4.3	Auhinnaga koos antakse käesoleva korra ärakiri.

5	Auhinna hoidmine, tagastamine ja presenteerimine

5.1	Auhind jääb selle kandja valdusesse üheks (1) aastaks.

5.2	Auhind tuleb tagastada nõukogule hiljemalt üks (1) nädal enne selle üleandmist järgmisele kandidaadile.

5.3	Auhinda võib presenteerida viisil, mis ei kahjusta väeliigi ja selle kandja mainet.

6	Auhinna äravõtmine

6.1	Auhinna hoidmise ja presenteerimise õiguse võib ära võtta järgmistel juhtudel:

6.1.1	on jõustunud süüdimõistev kohtuotsus, millega auhinna kandja mõistetakse süüdi tahtliku kuriteo toimepanemises;
6.1.2	kui auhinna kandja on toime pannud teenistus- või töökohustuse rikkumise, vääritu teo või on kaotanud usalduse või kahjustanud Kaitseväe ja õhuväe mainet.

6.2	Auhinna hoidmise ja presenteerimise õiguse selle kandjalt võtab ära ÕV ülem nõukogu protokollilisel otsusel.

6.3	Kandja, kellelt on auhinna hoidmise ja presenteerimise õigus ära võetud, peab auhinna tagastama nõukogule.

7	Lõppsätted

7.1	Auhinna väljaandmise lõpetamisel säilitatakse kogu asjasse puutuv dokumentatsioon arhiivis.

ÜHENDKUNINGRIIGI KLUBI THE AIR SQUADRONI EMBLEEM